Blant årets julenyheter i matbutikkene finner vi to nye julebrus. Dahls kommer med en lettvariant av sin originale julebrus, og Coca-Cola lanserer for første gang en julebrus.
Vi har invitert brusentusiastene Anders Kranmo Smedstad og Elise Grongstad Lindsetmo til å teste julebrusnyhetene for oss, sammen med sommelier Thomas Hoff.
Kranmo Smedstad er kanskje best kjent som rapperen Oral Bee, men han er også en av Norges største brusentusiaster.
Like godt kjent er det kanskje ikke at han i flere år har blogget om brus på Brusbloggen.no, der han tester alt fra nyheter til sære brusvarianter som lesere og venner tar med seg hjem til ham fra reise.
På Oral Bees rider (artisters liste med ønsker eller krav til konsertarrangøren, red.anm.) er det også alltid spesifisert: Importbrus. Brus du ikke får kjøpt i Norge.